Bloem-man skiet glo sy vorige baasArgieffoto Nico de Jager en Shaun Swanepoel is Donderdag in die Hamilton-nywerheidsgebied in Bloemfontein deur ŉ voormalige werknemer geskiet. “ŉ Voormalige werknemer het omstreeks 07:30 ŉ onderneming in Piet Humanweg betree,” het kol. Annelie Wrench, woordvoerder van die polisie in die Vrystaat, gesê. “Die 59-jarige man het ŉ brief aan De Jager, sy voormalige bestuurder, in sy kantoor oorhandig. Die toesighouer was ook teenwoordig. Hy het toe ŉ 9mm-pistool te voorskyn gebring en De Jager in die been geskiet.” Swanepoel, die toesighouer, is ook gewond. Die man het weggehardloop, maar het homself kort daarna by die Mangaung-polisiestasie oorgegee. Die motief vir die skietery word nog ondersoek. “Een man is ernstig beseer en ŉ ander het matige beserings opgedoen,” het Santi Steinmann, woordvoerder van Netcare911, gesê. “Altwee mans is op die toneel behandel en na ŉ hospitaal geneem.”